b'\n_START_ARTICLE_\nCapri\n_START_SECTION_\nMaantiede\n_START_PARAGRAPH_\nCapri sijaitsee Napolin lounaispuolella, Napolinlahden suulla, noin viisi kilometri\xc3\xa4 mantereen Punta Campanellasta._NEWLINE_Pinta-alaa saarella on reilut 10 neli\xc3\xb6kilometri\xc3\xa4, josta 6,5 km\xc2\xb2 kuuluu Anacapriin ja noin 4 km\xc2\xb2 Caprin kuntaan. Vuoden 2015 lopulla Caprin kunnassa oli 7\xc2\xa0205 asukasta ja Anacaprissa 6\xc2\xa0946. Saaren korkein kohta on 589 metrin korkuinen Monte Solaro, jonne p\xc3\xa4\xc3\xa4see k\xc3\xa4vellen tai tuolihissill\xc3\xa4._NEWLINE_Saari on matkailukohde, jonka n\xc3\xa4ht\xc3\xa4vyyksi\xc3\xa4 ovat muun muassa Villa Jovis, Villa San Michele, Augustuksen puutarha sek\xc3\xa4 Grotta Azzurra (Sininen luola)._NEWLINE_Caprin luonnontilainen kasvillisuus on etup\xc3\xa4\xc3\xa4ss\xc3\xa4 V\xc3\xa4limeren alueelle tyypillist\xc3\xa4 pensaikkoa. Pensaat ovat tyypillisesti tummas\xc3\xa4vyisi\xc3\xa4 ja ikivihreit\xc3\xa4. Lajeihin kuuluvat puumaiset tyr\xc3\xa4kit, mastiksipistaasi ja rosmariini. Anacaprille johtavan tien varressa ja kahdessa muussa vaikeakulkuisessa paikassa on orjanlaakerikasvien muodostamaa mets\xc3\xa4\xc3\xa4._NEWLINE_Noin kymmensenttinen muurigekko (Tarentola mauritanica) on saarella yleinen. Caprilla asuvat Euroopan ainoat siniset liskot, jotka kuuluvat rauniosisiliskon siniselk\xc3\xa4iseen alalajiin (Podarcis sicula coerulea).\n_START_SECTION_\nHistoria\n_START_PARAGRAPH_\nCaprin vanhimpia tunnettuja asukkaita olivat kreikkalaiset, jotka rakensivat linnoituksia 800-luvulla eaa._NEWLINE_Rooman keisari Tiberius vietti hallintokautensa loppuosan Caprilla. H\xc3\xa4nen kerrotaan viett\xc3\xa4neen siell\xc3\xa4 ylenpalttisen irstasta ja v\xc3\xa4kivaltaista el\xc3\xa4m\xc3\xa4\xc3\xa4._NEWLINE_My\xc3\xb6hemmin Commodus karkotti siskonsa saarelle._NEWLINE_Ranskalaiset hallitsivat saarta ja vahvistivat sen linnoituksia Napoleonin kaatumiseen asti._NEWLINE_Ven\xc3\xa4j\xc3\xa4n\xe2\x80\x93Japanin sodan j\xc3\xa4lkeen ven\xc3\xa4l\xc3\xa4isi\xc3\xa4 intellektuelleja alkoi asettua saarelle. Heid\xc3\xa4n joukossaan olivat Maksim Gorki, Lenin ja Leo Tolstoi. My\xc3\xb6s ruotsalainen Axel Munthe asui ja kirjoitti saarella pitk\xc3\xa4\xc3\xa4n._NEWLINE_22. tammikuuta 1950 Caprilla kalastajat saivat verkkoihinsa suuren p\xc3\xb6yt\xc3\xa4hopeasaaliin.\n_START_SECTION_\nTalous ja liikenne\n_START_PARAGRAPH_\nCaprilla k\xc3\xa4y vuosittain yli 400\xc2\xa0000 matkailijaa. Saari on tullut tunnetuksi rikkaiden ja kuuluisien lomapaikkana; n\xc3\xa4ihin ovat kuuluneet Aristoteles Onassis, Brigitte Bardot, Sophia Loren, Graham Greene, Harrison Ford ja Naomi Campbell. Turistikausi kest\xc3\xa4\xc3\xa4 toukokuusta syyskuuhun, monet ravintolat ja hotellit ovat suljettuja talven ajan._NEWLINE_Saarelle p\xc3\xa4\xc3\xa4see laivalla muun muassa Sorrentosta, Napolista ja Salernosta sek\xc3\xa4 useilta Amalfin rannikon paikkakunnilta kuten Amalfista, Positanosta ja Maiorista. Lis\xc3\xa4ksi Caprilta on laivayhteys Ischiaan saarelle. Matkailijat p\xc3\xa4\xc3\xa4sev\xc3\xa4t saarelle autolla vain varsinaisen matkailukauden ulkopuolella, marraskuulta maaliskuulle pois lukien joulun aika._NEWLINE_Saarella on kaksi satamaa, etel\xc3\xa4rannan Marina Piccola ja pohjoisrannan Marina Grande. Marina Piccolassa p\xc3\xa4\xc3\xa4osassa ovat uimarannat, ravintolat ja pienveneet, kun taas varsinainen liikenn\xc3\xb6intisatama on Marina Grande. Huvivenesatamaan mahtuu yht\xc3\xa4 aikaa 310 alusta, joista suurimmat voivat olla 65 metri\xc3\xa4 pitki\xc3\xa4._NEWLINE_Satamasta yl\xc3\xb6s Caprin kaupunkiin voi nousta joko funikulaarilla tai takseina toimivilla avoautoilla. Bussit kulkevat t\xc3\xa4rkeimpien n\xc3\xa4ht\xc3\xa4vyyksien v\xc3\xa4lill\xc3\xa4, mutta monet v\xc3\xa4limatkat taittuvat my\xc3\xb6s k\xc3\xa4vellen.'